Neuvoston lausunto, annettu 22 päivänä tammikuuta 2002, Belgian tarkistetusta vakausohjelmasta vuosiksi 2000-2005



Virallinen lehti nro C 033 , 06/02/2002 s. 0006 - 0007



Neuvoston lausunto, annettu 22 päivänä tammikuuta 2002, Belgian tarkistetusta vakausohjelmasta vuosiksi 2000-2005 (2002/C 33/06) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ANTAA SEURAAVAN LAUSUNNON: Neuvoston tarkasteli 22 päivänä tammikuuta 2002 Belgian vuonna 2001 tarkistettua vakausohjelmaa, joka kattaa vuodet 2002-2005. Vuonna 2000 kokonaistuotanto kasvoi poikkeuksellisen voimakkaasti: 4 prosentin kasvun tärkeimmät tekijät olivat kotimainen kysyntä ja voimakas vienti. Julkisen talouden rahoitusaseman ylijäämä oli 0,1 prosenttia suhteessa BKT:hen edellä aikataulustaan, ja julkisyhteisöjen velka väheni 5,7 prosenttiyksikköä, 109,3 prosenttiin suhtessa BKT:hen. Vuonna 2001 Belgian talous kärsi yleisestä kasvun hidastumisesta, ja bruttokansantuotteen määrän kasvu hidastui 1,1 prosenttiin. Julkisen talouden alkuperäistä rahoitusasematavoitetta, joka oli 0,4 prosentin ylijäämä suhtessa BKT:hen (UMTS-toimilupatulot mukaan luettuina), ei vuonna 2001 saavutettu, mutta ylijäämä oli 0,2 prosenttia suhteessa BKT:hen. Julkisen talouden velkasuhteen odotetaan alenevan 106,9 prosenttiin suhteessa BKT:hen. Vuonna 2001 tarkistettu vakausohjelma perustuu makrotalouden skenaarioon, jossa oletetaan talouden elpyvän kestävästi vuoden 2002 toiselta neljännekseltä alkaen. Kokonaistuotannon kasvun odotetaan vuonna 2002 olevan enintään 1,3 prosenttia suhteessa BKT:hen. Kokonaistuotannon kasvun ennustetaan kiihtyvän vuonna 2003 ja palaavan potentiaalin tasolle ohjelman loppuvuosina. Vuosien 2001-2002 talouskasvun hidastumisen vuoksi tähdätään tarkistetussa ohjelmassa vuonna 2002 julkisen talouden tasapainoon, vaikka edellisessä ohjelmassa tavoitteena oli 0,3 prosentin ylijäämä suhteessa BKT:hen. Vuodesta 2003 alkaen odotetaan palattavan julkisen talouden sopeutusuralle, jolloin julkisen talouden ylijäämäksi ennustetaan 0,5 prosenttia suhteessa BKT:hen vuonna 2003 ja 0,7 prosenttia suhteessa BKT:hen vuonna 2005. Julkisyhteisöjen velan ennustetaan supistuvan 88 prosenttiin suhteessa BKT:hen vuonna 2005, kuten edellisessäkin ohjelmassa odotettiin. Neuvosto katsoo, että tilapäinen poikkeaminen vuonna 2000 tarkistetussa ohjelmassa ennustetulta julkisen talouden sopeutusuralta ei ole merkittävä ja se voidaan perustella vuosina 2001 ja 2002 kertyneillä BKT:n määrän kasvun vähennyksillä, jotka ovat 2,6 prosenttiykköä. Neuvosto toteaa, että tämä poikkeama liittyi Belgian julkisen talouden ylijäämään vuonna 2000. Neuvosto katsoo kuitenkin, että vuonna 2002 on päästävä tasapainoiseen rahoitusasemaan. Lisäksi neuvosto toteaa, että palaaminen vuonna 2001 tarkistetussa vakausohjelmassa esitetylle uralle vuodesta 2003 alkaen riippuu talouden vahvasta elpymisestä vuoden 2002 jälkipuoliskolla. Neuvosto kehottaa Belgian hallitusta varmistamaan, että aiemmin ennustetulle julkisen talouden sopeutusuralle palataan vuonna 2003. Koska julkisyhteisöjen velka on edelleen hyvin suuri ja väestön ikääntyminen synnyttää pitkällä aikavälillä haasteita, neuvosto suosittaa, että kaikki mahdollisesta odotuksia suuremmasta kokonaistuotannon kasvusta aiheutuvat lisätulot kohdennettaisiin velan vähentämiseen, kuten edellisessäkin lausunnossa(2) suositettiin. Neuvosto toteaa tyytyväisenä, että ennakoitu talouden rahoitusasema pysyy lähellä tasapainoa tai ylijäämäisenä koko ohjelmakauden ja on siten vakaus- ja kasvusopimuksen vaatimusten mukainen. Neuvosto katsoo, että julkisen talouden yli 6 prosentin (BKT:stä) perusylijäämät vuodessa ovat olleet tarpeellisia Belgian tapauksessa, kun otetaan huomioon, että julkisyhteisöjen velka on edelleen hyvin suuri. Tämän vuoksi neuvosto pitää myönteisenä sitoumusta säilyttää korkea noin 6 prosentin perusylijäämätaso koko kauden ajan vuoteen 2005. Neuvosto katsoo, että tavoitteen saavuttamiseksi kaikkien julkisen talouden osien talousarviota olisi valvottava entistä tarkemmin, erityisesti sosiaaliturva-alaa ja II alaa, ja että selkeät menojen hillinnän normit ovat julkisen talouden sopeuttamiselle ratkaisevan tärkeät. Neuvosto toteaa, että tarkistetussa ohjelmassa mainitaan I alueen (liittovaltion hallinto ja sosiaaliturva) muiden kuin korkomenojen reaalikasvulle asetettu 1,5 prosentin raja. Tästä syystä neuvosto suosittelee, että rajaa noudatetaan edelleen tiukasti tulevina vuosina. Neuvosto toteaa, että ohjelmassa ei esitetä yksityiskohtaisia ennusteita tuloista ja menoista eikä varsinkaan julkisista investointimenoista, kuten neuvoston 12 päivän maaliskuuta 2001 antamassa lausunnossa(3) suositettiin; myöskään erillisiä selvityksiä liittovaltion hallinnon ja sosiaaliturvan menoista ei toimitettu, vaikka julkisen talouden kehityksen arvioinnista annetuissa menettelysäännöissä niin vaaditaan. Neuvosto pitää tervetulleina vuonna 2001 tarkistettuun ohjelmaan sisältyviä rakenneuudistuksia ja erityisesti verouudistuksia, joilla pyritään keventämään verorasitusta ja lisäämään työllisyyttä, ja politiikkaa, jolla pyritään turvaamaan julkisen talouden kestävyys pitkällä aikavälillä. (1) EYVL L 209, 2.8.1997, s. 1. (2) EYVL C 109, 10.4.2001, s. 2. (3) EYVL C 109, 10.4.2001, s. 2.